Komisijas Paziņojums

par to datu atjaunināšanu, kurus izmanto, lai aprēķinātu sodanaudas un kavējuma naudas, ko Komisija Eiropas Savienības Tiesai ierosina piemērot pārkāpumu procedūrās

(2020/C 301/01)

I. Ievads

Ar Komisijas 2005. gada paziņojumu “EK Līguma (1) 228. panta īstenošana” (tagad attiecīgā norma ir LESD 260. panta 1. un 2. punkts) tika izveidots pamats, uz kura Komisija balstās, aprēķinot finansiālās sankcijas (sodanaudas vai kavējuma naudas), ko tā prasa Tiesai piemērot gadījumos, kad Komisija vēršas Tiesā atbilstoši LESD 260. panta 2. punktam saistībā ar pārkāpuma procedūru pret kādu dalībvalsti.

2010. gada paziņojumā (2) par minētajos aprēķinos izmantoto datu atjaunināšanu Komisija noteica, ka makroekonomiskie dati ik gadu jākoriģē, lai ņemtu vērā inflācijas un iekšzemes kopprodukta (IKP) izmaiņas.

Komisijas 2011. gada paziņojumā “LESD 260. panta 3. punkta īstenošana” (3) un Komisijas 2017. gada paziņojumā “ES tiesību akti: labāki rezultāti līdz ar labāku piemērošanu” (4) ir uzsvērts, ka to pašu metodi, kas noteikta ar 2005. gada paziņojumu, piemēro, lai aprēķinātu finanšu sankcijas, ko Komisija prasa Tiesai piemērot saskaņā ar LESD 260. panta 3. punktu.

Šajā paziņojumā (5) sniegtā atjauninājuma pamatā ir inflācijas un IKP izmaiņas katrā dalībvalstī un Apvienotajā Karalistē (6), kuras atspoguļo to maksātspēju. Izmantojamie inflācijas un IKP statistikas dati ir dati, kas attiecas uz periodu divus gadus pirms atjaunināšanas (“t–2 noteikums”), proti, 2018. gadu, jo divi gadi ir minimālais laikposms, kas nepieciešams, lai iegūtu relatīvi stabilus makroekonomiskos datus. Turklāt šā gada atjauninājumā papildu faktors ir nacionālo kontu salīdzinošā pārskatīšana (7), ko 2019. gada otrajā pusgadā veica 17 dalībvalstis un Apvienotā Karaliste, lai iekļautu jaunus datu avotus un izmaiņas starptautiskajā statistikas metodoloģijā.

Saskaņā ar ES un Apvienotās Karalistes izstāšanās līguma (8) 127. un 131. pantu pārejas periodā attiecībā pret Apvienoto Karalisti tiek saglabāts status quo ante attiecībā uz ES tiesību aktu piemērošanu un izpildi. Komisija var uzsākt jaunas un turpināt esošās pienākumu neizpildes procedūras pret Apvienoto Karalisti. Tāpēc šajā paziņojumā sniegtie atjauninājumi ietver datus par Apvienoto Karalisti.

Kā jau norādīts 2019. gada februāra paziņojumā, Komisija pārrēķinās skaitļus pārejas perioda beigās.

II. Atjauninājumu sastāvdaļas

Atjaunināmie ekonomiskie kritēriji ir:

— kavējuma naudas vienotā pamatsumma (9), kas pašlaik noteikta 3 116 EUR apmērā dienā, jāpārskata atbilstoši inflācijai;

— vienotā pamatsumma dienas summas aprēķinam nolūkā noteikt sodanaudu (10), kas pašlaik noteikta 1 039 EUR apmērā dienā, jāpārskata atbilstoši inflācijai;

— īpašais reizinātājs “n” jāpārskata atbilstoši attiecīgās dalībvalsts IKP, ņemot vērā tās vietu skaitu Eiropas Parlamentā; reizinātājs “n” ir identisks gan sodanaudas, gan dienas kavējuma naudas aprēķiniem;

— minimālā sodanaudas summa (11), jāpārskata atbilstoši inflācijai.

III. Atjauninājumi

Finansiālo sankciju (sodanaudas vai kavējuma naudas) aprēķinos tajos gadījumos, kad Komisija vēršas Tiesā saskaņā ar LESD 260. panta 2. un 3. punktu, tā izmanto šādas atjauninātās vērtības:

1) kavējuma naudas aprēķinam izmantojamā vienotā pamatsumma tiek noteikta 3 154 EUR apmērā;

2) vienotā pamatsumma dienas summas aprēķinam nolūkā noteikt sodanaudu tiek noteikta 1 052 EUR apmērā;

3) īpašais reizinātājs “n” un minimālā sodanauda 27 ES dalībvalstīm un Apvienotajai Karalistei ir šādi: Dalībvalsts Īpašais reizinātājs “n” Minimālā sodanauda (1 000 EUR) Beļģija 0,80 2 088 Bulgārija 0,25 653 Čehija 0,53 1 384 Dānija 0,51 1 331 Vācija 4,59 11 982 Igaunija 0,10 261 Īrija 0,48 1 253 Grieķija 0,50 1 305 Spānija 2,06 5 377 Francija 3,39 8 849 Horvātija 0,19 496 Itālija 2,91 7 596 Kipra 0,09 235 Latvija 0,12 313 Lietuva 0,18 470 Luksemburga 0,15 392 Ungārija 0,43 1 122 Malta 0,07 183 Nīderlande 1,15 3 002 Austrija 0,67 1 749 Polija 1,29 3 367 Portugāle 0,53 1 384 Rumānija 0,66 1 723 Slovēnija 0,15 392 Slovākija 0,28 731 Somija 0,45 1 175 Zviedrija 0,79 2 062 Apvienotā Karaliste 3,41 8 901

Komisija šīs atjauninātās vērtības piemēros lēmumos, ko tā pieņems pēc šā paziņojuma pieņemšanas dienas nolūkā vērsties Tiesā saskaņā ar LESD 260. pantu.

(1) SEC(2005) 1658 (OV C 126, 7.6.2007., 15. lpp.).

(2) SEC(2010)923/3. Nolūkā veikt ekonomikas datu ikgadējās korekcijas paziņojums tika atjaunināts 2011. gadā [SEC(2011) 1024 final], 2012. gadā [C(2012) 6106 final], 2013. gadā [C(2013) 8101 final], 2014. gadā [C(2014) 6767 final)], 2015. gadā [C(2015) 5511 final], 2016. gadā [C(2016) 5091], 2017. gadā [C(2017) 8720 final] un 2018. gadā [C(2018) 5851 final].

(3) OV C 12, 15.1.2011., 1. lpp.

(4) OV C 18, 19.1.2017., 10. lpp.

(5) IKP dati šā gada atjauninājumam tika iegūti 2020. gada 11. jūnijā.

(6) Saskaņā ar vispārīgajiem noteikumiem, kas noteikti 2005. un 2010. gada paziņojumā.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Līgums par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (OV C 384 I, 12.11.2019., 1. lpp.).

(9) Saskaņā ar definīciju kavējuma naudas par dienu standarta jeb vienotā pamatsumma ir fiksēta pamatsumma, kuru reizina ar noteiktu koeficientu. Šie koeficienti atspoguļo pārkāpuma smagumu un ilgumu, savukārt īpašais reizinātājs “n” ir atkarīgs no konkrētās dalībvalsts.

(10) Aprēķinot sodanaudu, jāpiemēro pamatsumma. Attiecībā uz LESD 260. panta 2. punktu sodanaudu nosaka, dienas summu (iegūst, sodanaudas vienoto pamatsummu reizinot ar pārkāpuma smaguma koeficientu un ar īpašo reizinātāju “n”) reizinot ar to dienu skaitu, cik ildzis pārkāpums, no pirmā sprieduma pasludināšanas dienas līdz dienai, kad pārkāpums novērsts, vai līdz dienai, kad pasludināts spriedums atbilstoši LESD 260. panta 2. punktam. Attiecībā uz LESD 260. panta 3. punktu saskaņā ar 28. punktu Komisijas paziņojumā “LESD 260. panta 3. punkta īstenošana” (SEC (2010)1371 final; OV C 12, 15.1.2011., 1. lpp.) sodanaudu nosaka, dienas summu (iegūst, sodanaudas vienoto pamatsummu reizinot ar pārkāpuma smaguma koeficientu un ar īpašo reizinātāju “n”) reizinot ar to dienu skaitu, kas pagājušas no dienas, kad beidzies direktīvas transponēšanas termiņš, līdz dienai, kad pārkāpums novērsts vai kad pasludināts spriedums atbilstoši LESD 258. pantam un 260. panta 3. punktam. Ja iepriekš minētā aprēķina rezultāts pārsniedz minimālo sodanaudu, tad būtu jāpiemēro uz summas dienā pamata aprēķinātā sodanauda.

(11) Sodanaudas minimālā fiksētā summa katrai dalībvalstij tiek noteikta, izmantojot īpašo reizinātāju “n”. Tā Tiesai tiek ierosināta, ja dienas sodanaudu kopsumma nepārsniedz sodanaudas minimālo fiksēto summu.